የተባበሩት የአረብ ኢምሬትስ አዲስ ለሚገነባው የፓርላማ ህንፃ 370 ሚሊየን ዶላር ለመስጠት ቃል ገባ
የፌዴራል ህዝብ ተወካዮች ምክር ቤት የተባበሩት አረብ ኢምሬትስ መንግሥት ኢትዮጵያ ለምታስገነባው አዲስ የፓርላማ ህንፃ 370 ሚሊዮን ዶላር ለመስጠት ቃል መግባቱን አስታወቀ::በህዝብ ተወካዮች ምክር ቤት የውጭ ግንኙነትና ሰላም ጉዳዮች ቋሚ ኮሚቴ ሊቀመንበር አቶ ተስፋዬ ዳባ እንደገለፁት፤ የምክር ቤቱ ዲፕሎማሲ ሥራ የኢኮኖሚ ዲፕሎማሲን ማዕከል በማድረግ የመንግሥትን የልማት ግብ ይዞ የሚንቀሳቀስ ነው::በምክር ቤቱ አፈ ጉባዔ አቶ ታገሰ ጫፎ የሚመራ የልዑካን ቡድን በቅርቡ በተባበሩት አረብ ኢምሬትስ ያደረገው የሥራ ጉብኝትና ዲፕሎማሲያዊ ጥረት ውጤታማ እንደበርም አቶ ተስፋዬ ገልጸዋል፡፡ ሁለቱ ፓርቲዎች መግባባት ላይ ደርሰው የአረብ ኢምሬትስ ገንዘቡን ለመርዳት ቃል በመግባትም በወዳጅነት መፈራረም ችለዋል፡፡የአዲሱ የፓርላማ ህንፃ ግንባታ ለምክር ቤቱ አባላት ጠቃሚ ሚና እንዳለው ያብራሩት አቶ ተስፋዬ፤ ለአባላቱ ሥራቸውን በአግባቡ ለማከናወን ምቹ ዐውድ የሚኖረውና ሥራቸውን በተሻለ መልኩ እንዲያከናውኑ ይረዳቸዋል ብለዋል፡፡የኢፌዴሪ የህዝብ ተወካዮች ምክር ቤት የልዑካን ቡድን ከአረብ ኢምሬትስ አቻቸው ጋር ባደረጉት ውይይት ሁለቱ ሀገራት በፓርላማዎቻቸው መሃል የሚደረግ ትብብርን ለማሳደግና የሁለትዮሽ ግንኙነታቸውን ለማጠናከር መስማማታቸውንም ገልጸዋል፡፡የኢትዮጵያና የተባበሩት አረብ ኢምሬትስ ግንኙነት በሁሉም አቅጣጫ እየተሻሻለ እና የልማት ትብብሩም ከጊዜ ወደ ጊዜ ዕድገት እያሳየ ይገኛል:: በአገልግሎት ላይ ያለው የህዝብ ተወካዮች ምክር ቤት ህንፃ አባላት እንዲሰበሰቡ እኤአ በ1930ዎቹ የተሠራ መሆኑ ይታወሳል፡፡ (ምንጭ፡-የኢትዮጵያ ፕሬስ ድርጅት)